PATVIRTINTA

 Rokiškio rajono savivaldybės tarybos

 2024 m. kovo 28 d. sprendimu Nr. TS-48

**ROKIŠKIO RAJONO SAVIVALDYBĖS KAIMO PROGRAMOS NUOSTATAI**

**I SKYRIUS**

**BENDROSIOS NUOSTATOS**

1. Rokiškio rajono savivaldybės Kaimo programa (toliau – KP) – tai savivaldybės biudžeto finansinė priemonė, kurios tikslas – siekti didesnio žemdirbių verslumo, sudaryti palankesnes ekonomines sąlygas rajono ūkiniams ir kaime veikiantiems subjektams, juos aktyvinti, skatinti ekologinių ūkių, trumpųjų maisto tiekimo grandinių veiklą, suteikti galimybę jaunimui susipažinti su žemės ūkio veikla.

2. KP nuostatai reglamentuoja KP veiklą, darbo organizavimą, veiklos kontrolę.

3. KP nuostatus ir KP komisijos sudėtį tvirtina, keičia, pildo Rokiškio rajono savivaldybės taryba.

4. KP komisija (toliau – Komisija) – kolegialus organas, tvirtinantis KP skiriamų lėšų išlaidų sąmatą, svarstantis kaime veikiančių subjektų prašymus finansavimui gauti, savo darbą organizuojantis, vadovaudamasis Lietuvos Respublikos įstatymais, savivaldybės tarybos sprendimais, kitais teisės aktais ir šiais nuostatais.

5. Gyvenvietė – kaimas, miestelis ar miestas, kurios gyventojų skaičius neviršija 6 tūkst.

6. **Trumpoji žemės ūkio ir maisto produktų** **tiekimo grandinė**(toliau – trumpoji maisto tiekimo grandinė) **–**smulkiųjų ūkinės veiklos vykdytojų bendradarbiavimas žemės ūkio ir maisto produktų tiekimo srityje, derinant transportavimo, platinimo, rinkodaros, reklamos, kokybės valdymo veiklą ir siekiant, kad tiekiami produktai trumpiausiu keliu pasiektų vartotoją (pirkėjus, ugdymo, sveikatos priežiūros įstaigas).

7. **Melioracijos statinių avariniai gedimai gyvenvietėse** – melioracijos statinių nusidėvėjimas ir / ar pažaida gyvenamojoje kaimo teritorijoje, kai matyti įgriuvos ar apsemti atskiri melioruotos teritorijos plotai.

**II SKYRIUS**

**KAIMO PROGRAMOS PRIEMONĖS**

8. KP lėšos naudojamos šioms priemonėms:

8.1. **Švietėjiška veikla**. Pagal šią priemonę gali būti finansuojamos išlaidos seminarams, konferencijoms, lauko dienoms, inovatyvių žemės ūkio objektų lankymo išlaidoms padengti, kitiems verslumą ugdantiems renginiams ir priemonėms organizuoti, išvykoms į mokymus, parodas, muges apmokėti, rajono žemdirbių pagerbimo šventėms organizuoti, konkursų dalyvių skatinamiesiems prizams, jaunųjų ūkininkų būrelių mokyklose veiklai skatinti;

8.2. **Nuostolių kompensavimas**. Pagal šią priemonę gali būti kompensuojamos žemės ūkio subjektų, įsiregistravusių žemės ūkio ir kaimo verslo registre, išimtinais atvejais (negavus paramos iš kitur) prarasto turto nuostoliams iš dalies kompensuoti (gaisrai ir kt. nelaimės);

8.3. **Parama rajono žemdirbius atstovaujančių asociacijų veiklai**. Pagal šią priemonę gali būti finansuojamos Rokiškio rajono ūkininkus atstovaujančių asociacijos komunalinių patarnavimų ir patalpų nuomos išlaidos pagal Komisijos patvirtintą sąmatą;

8.4. **Registravimo išlaidų kompensavimas**. Pagal šią priemonę gali būti finansuojamos naujai besisteigiančių, Rokiškio rajono savivaldybės teritorijoje registruotų, kaime veikiančių kooperatyvų ir/ar asociacijų registravimo išlaidoms, šių organizacijų įstatų, valdymo organų perregistravimui kompensuoti;

8.5. **Parama žemės ūkio kooperatyvams.** Pagal šią priemonę gali būti kompensuojamos besikuriančių žemės ūkio kooperatyvų, pirmų 5 metų veiklos administracines, projektų rengimo, patalpų nuomos ir kitas išlaidos.

8.6. **Trumpųjų maisto tiekimo grandinių skatinimas.** Pagal šią priemonę taikoma parama trumpųjų maisto tiekimo grandinių žemės ūkio kooperatyvų, jungiančių bendradarbiaujančius žemės ūkio ir maisto produktų tiekimo srityje ūkininkus – pirmųjų penkių metų veiklai amortizuoti (kompensuoti patirtoms būtinoms išlaidoms, kurios negali būti finansuojamos iš kitų šaltinių: administracinės veiklos išlaidoms, prekėms/paslaugoms, nuostolingai veiklai);

8.7. **Priemonės melioracijai gerinti:**

8.7.1. **Melioracijos gedimų gyvenvietėse šalinimas,** numatant 40 proc. priemonių melioracijai gerinti lėšų.Priklausomai pagalmelioracijos statinių gyvenvietėse avarinių gedimų mastą, vietos gyventojų iniciatyvumą, gedimų šalinimo darbai gali būti finansuojami arba jų išlaidos kompensuojamos (25.5 punktas).

8.7.2. **Drenažo remontas,** numatant 60 proc. priemonių melioracijai gerinti lėšų.Pagal šią priemonę gali būti kompensuojamos ūkininkų/žemės ūkio paskirties žemės savininkų išlaidos, patirtos šalinant melioracijos gedimus (išskyrus griovių priežiūros darbus) žemės ūkio paskirties žemėje.

8.7.3. **Melioracijos statinių avarinių gedimų šalinimas.** Pagal šią priemonę gali būti vykdomas Valstybei nuosavybės teise priklausančių, savivaldybės patikėjimo teise valdomų melioracijos statinių (pralaidų, drenažo, tiltų) avarinių gedimų šalinimas. Priemonė vykdoma nuo rugsėjo 2 d. tuo atveju, jeigu iki rugsėjo 1 d. gyventojų prašymų dalyvauti Melioracijos gedimų gyvenvietėse šalinimo priemonėje nebuvo gauta arba yra likęs lėšų likutis.

8.8. **Kelių gerinimas**. Pagal šią priemonę gali būti kompensuojamos ūkininkams ir žemės ūkio įmonėms žvyro (0/32 frakcijos), panaudoto savivaldybės vietinės reikšmės viešųjų kelių (toliau- vietinių kelių) remontui, pirkimo išlaidos.

8.9. **Parama ekologiniams ūkiams**. Pagal šią priemonę ekologiniams ūkiams ir pereinantiems prie ekologinio ūkininkavimo ūkiams, žemės ūkio valdas registravusiems Rokiškio rajone, kompensuojama iki 200 Eur einamųjų metų ūkio sertifikavimo išlaidų.

9. Sąmatoje priemonėms paskirtų lėšų neįsisavinus iki lapkričio 1 d., jos Komisijos sprendimu pagal poreikį gali būti perskirstomos.

**III SKYRIUS**

**KAIMO PROGRAMOS KOMISIJOS SUDĖTIS IR DARBO ORGANIZAVIMAS**

10. KP komisija sudaroma iš 7 narių:

10.1. KP komisijos pirmininkas – rajono savivaldybės tarybos narys, Aplinkosaugos ir kaimo plėtros komiteto pirmininkas ar Rokiškio rajono savivaldybės tarybos deleguotas narys;

10.2. KP komisijos pirmininko pavaduotojas – savivaldybės administracijos Žemės ūkio skyriaus vedėjas (asignavimų valdytojas);

10.3. KP komisijos nariai:

Rokiškio rajono savivaldybės administracijos direktorius ar jo įgaliotas asmuo

Rokiškio rajono ūkininkų sąjungos pirmininkas ar deleguotas atstovas,

Rokiškio rajono ūkininkų sąjungos deleguotas rajono jaunųjų ūkininkų atstovas,

Rokiškio rajono savivaldybės bendruomeninių organizacijų tarybos deleguotas atstovas,

kaimiškųjų rajono seniūnijų seniūnų atstovas.

11. KP komisijos nariui nutraukus veiklą atstovaujamoje įstaigoje arba organizacijoje ar dėl kitų priežasčių pasitraukus iš KP komisijos, ne vėliau kaip per 1 mėnesį nuo šios informacijos pateikimo delegavusi institucija arba organizacija teikia naują kandidatūrą.

12. KP komisija patvirtina, pagal poreikį perskirsto KP skiriamų lėšų išlaidų sąmatą.

13. KP komisija posėdžiauja per metus 2 kartus, o, esant būtinybei, ir dažniau.

14. KP komisijos veiklos forma yra posėdžiai. Posėdžiai yra teisėti, jeigu juose dalyvauja daugiau kaip pusė KP narių. Esant situacijai, kai kontaktiniai asmenų susibūrimai ribojami, arba esant poreikiui skubiai išsiaiškinti atskirus klausimus, posėdžiai gali būti rengiami nuotoliniu būdu arba apklausiant ir gaunant komisijos narių nuomonę elektroniniu paštu.

15. Kiekvienas KP komisijos narys, prieš pradėdamas darbą komisijoje, pasirašo konfidencialumo pasižadėjimą.

16. KP sprendimai priimami paprasta balsų dauguma. Balsams pasiskirsčius po lygiai, lemia KP pirmininko balsas.

17. KP komisijai vadovauja komisijos pirmininkas, jo nesant, funkcijas vykdo komisijos pirmininko pavaduotojas.

18. Apie posėdį turi būti pranešta visiems nariams asmeniškai ne vėliau kaip prieš tris darbo dienas iki posėdžio.

19. KP komisija priima kaime veikiančių subjektų prašymus finansavimui gauti, KP sąmatoje esant nepakankamai lėšų ar pretenduojant keliems pareiškėjams į vieną priemonę, svarsto finansavimo skyrimo galimybes.

20. Nelaimės ar turto netekimo, melioracijos gedimų remonto, vietinių kelių žvyravimo atvejai KP komisijos gali būti įvertinami vietoje.

21. KP komisijos sprendimai įforminami posėdžio protokolu. Elektroniniu paštu gautos KP komisijos narių nuomonės yra sudedamoji protokolų dalis.

22. KP komisijos posėdžius protokoluoja administracijos direktoriaus paskirtas Žemės ūkio skyriaus specialistas.

23. KP komisijos pirmininkas atsiskaito už lėšų panaudojimą pagal programos priemones rajono savivaldybės tarybai vieną kartą per metus.

**IV SKYRIUS**

**PARAMOS TEIKIMO TVARKA**

24. Vienam pareiškėjui galima gauti parama per metus:

24.1. dalyvaujant priemonėse „**Drenažo remontas**“, „**Melioracijos gedimų gyvenvietėse šalinimas“**, **,,Kelių gerinimas**“ – vienam pareiškėjui ne daugiau kaip 500 eurų kiekvienai paraiškai,

24.2. priemonėje ,,Melioracijos gedimų gyvenvietėse šalinimas“ dalyvaujant daugiabučio gyventojams – kompensuojama ne daugiau negu 1500 eurų vienai daugiabučio paraiškai;

24.3. dalyvaujant priemonėje „**Parama ekologiniams ūkiams**“kompensuojamas– iki 200 Eur sertifikavimo išlaidų;

24.4. vienam pareiškėjui dalyvaujant keliose KP priemonėse, finansuojama ne didesnė negu 1500 eurų suma per metus.

24.5. pagal priemonę „**Parama žemės ūkio kooperatyvams“** – gali būti kompensuojama ne daugiau kaip 1200 eurų kooperatyvui;

24.6. pagal priemonę „**Nuostolių kompensavimas“** gali būti kompensuojama – ne daugiau kaip 870 eurų;

24.7. bendro naudojimo priemonės „**Trumpųjų maisto tiekimo grandinių skatinimas**“, **„Melioracijos gedimų gyvenvietėse šalinimas“, „Melioracijos statinių avarinių gedimų šalinimas“, „Registravimo išlaidų kompensavimas“, „Parama rajono žemdirbius atstovaujančių asociacijų veiklai“**) finansuojamos atsižvelgiant į priemonei numatytas lėšas sąmatoje.

25. KP priemonių finansavimas.

25.1. Priemonei „**Švietėjiška veikla**“ finansuoti pateikiami: viešųjų pirkimų dokumentai, sąskaitos faktūros ir nurašymo aktai arba išlaidos kompensuojamos pateikus prašymą, išlaidas pagrindžiančius bei išlaidas patvirtinančius dokumentus.

25.2. Priemonėje „**Nuostolių kompensavimas**“numatyti nuostoliai kompensuojami pristačius KP komisijai prašymą ir pažymas iš atitinkamų institucijų apie įvykusią nelaimę (pagal nelaimės pobūdį) bei padarytų nuostolių vertę.

25.3. Priemonė **„Parama rajono žemdirbius atstovaujančių asociacijų veiklai“** finansuojama pagal pateikiamas Rokiškio rajono ūkininkų asociacijoms išrašytas komunalinių patarnavimų ir patalpų nuomos sąskaitas faktūras.

25.4. Priemonės „**Registravimo išlaidų kompensavimas“**, „**Parama žemės ūkio kooperatyvams“**, **„Trumpųjų maisto tiekimo grandinių skatinimas“** kompensuojamos pateikus prašymą, išlaidas pagrindžiančius bei išlaidas patvirtinančius dokumentus.

25.5. Priemonė **„Melioracijos gedimų gyvenvietėse šalinimas“** gali būti finansuojama arba kompensuojama.

25.5.1. **Melioracijos gedimų gyvenvietėse šalinimas finansuojamas** iš KP lėšų, kai atitinka šias sąlygas:

25.5.1.1. ypatingai didelio masto melioracijos statinių gyvenvietėse avariniams gedimams šalinti, kai pablogėjusią gyvenimo kokybę jaučia ne mažiau kaip 6 vienetai namų valdų,

 arba didelio skersmens drenažo gedimai, kai staiga sparčiai plečiasi užliejamas vandeniu plotas, arba dėl avarinių melioracijos statinių gedimų iškyla pavojus keliams ar kitai bendrai infrastruktūrai;

25.5.1.2. pagal parengtus projektus remontuojami valstybei nuosavybės teise priklausantys melioracijos statiniai;

25.5.1.3. yra vietos gyventojų raštiški sutikimai dėl melioracijos statinių remonto darbų vykdymo jiems priklausančiuose žemės sklypuose;

25.5.1.4. melioracijos statinių gyvenvietėse avarinio remonto darbus organizuoja Žemės ūkio skyrius;

25.5.1.5. priemonė finansuojama vadovaujantis Žemės ūkio skyriaus pateiktais viešųjų pirkimų dokumentais, finansavimo sutartimis, pagal darbų atlikimo aktus ir sąskaitas faktūras.

25.5.2. **Melioracijos gedimų gyvenvietėse šalinimas kompensuojamas** iš KP lėšų, kai atitinka šias sąlygas:

25.5.2.1. dėl melioracijos statinių gedimo ne mažiau negu trijų kaimynystėje esančių sklypų savininkai, valdytojai arba daugiabučio (trijų ir daugiau butų gyvenamojo namo) savininkų deleguotas atstovas (toliau – Pareiškėjai) kreipiasi į Žemės ūkio skyriaus melioracijos specialistą konsultacijos ir techninių dokumentų bei raštu pateikia bendrą prašymą dalyvauti priemonėje;

25.5.2.2. atlikus melioracijos gedimų tyrinėjimo darbus, taip pat prieš vykdant gedimų šalinimo darbus, Pareiškėjai telefonu informuoja Žemės ūkio skyriaus melioracijos specialistą;

25.5.2.3. šalinant gedimus, kai gedimo vietos yra ne Pareiškėjų valdomuose žemės sklypuose, prieš vykdant darbus būtinas žemės sklypo valdytojo rašytinis sutikimas;

25.5.2.4. avarinio melioracijos statinių remonto darbus gali vykdyti tik paslaugų teikėjai, turintys teisę atlikti darbus melioracijos statinių statybos srityje;

25.5.2.5. atliktus gedimų šalinimo darbus ne vėliau kaip per vieną mėnesį priima ir darbų priėmimo-perdavimo aktą surašo komisija, susidedanti iš darbus atlikusio rangovo, Pareiškėjų, Žemės ūkio skyriaus melioracijos specialisto;

26.5.2.6. Pareiškėjai KP komisijai pateikia:

daugiabučio namo butų savininkų deleguotasatstovas**-** butų savininkų bendro susirinkimo dėl asmens išrinkimo atstovavimui, darbų organizavimui, apmokėjimui, sprendžiant melioracijos gedimų prie daugiabučio namo klausimus, protokolo kopiją;

 dokumentus (nuotraukas), pagrindžiančius melioracijos gedimo faktą ir remonto vykdymo darbus,

darbų perdavimo-priėmimo aktą,

dokumento, pagrindžiančio rangovo pasirengimą vykdyti melioracijos remonto darbus, kopiją;

išlaidas pagrindžiančius ir išlaidas patvirtinančius dokumentus,

žemės nuosavybės/valdymo dokumentus,

leidimą iš seniūnijos kasinėjimo darbams, darbus vykdant valstybinėje žemėje;

namų valdos savininkų arba daugiabučio namo butų savininkų deleguotasatstovo prašymus kompensuoti patirtas išlaidas;

25.5.2.7. KP komisija ne vėliau kaip per vieną mėnesį išnagrinėja pateiktus dokumentus ir priima sprendimą;

25.5.2.8. vienam namų valdos sklypui grąžintina suma – ne daugiau negu 500 eurų (kompensaciją išmokant sklypo savininkui/valdytojui) arba ne daugiau negu 1500 eurų vieno daugiabučio gyventojams, (kompensaciją išmokant daugiabučio namo butų savininkų deleguotam atstovui);

25.5.2.9. kai Pareiškėjų prašymuose dalyvauti programoje prašoma suma pasiekia sąmatoje priemonei numatytą sumą, arba pareiškėjų prašymai gaunami po rugsėjo 2 d., prašymai registruojami į rezervinę eilę, minėti prašymai gali būti finansuojami einamaisiais metais, jei KP komisijai yra galimybė papildyti sąmatą arba finansuojami ateinančiais metais, pareiškėjai apie KP sprendimą informuojami raštu.

25.5.2.10. iki rugsėjo 1 d. negavus gyventojų prašymų dalyvauti priemonėje „**Melioracijos gedimų gyvenvietėse šalinimas**“ arba esant lėšų likučiui priemonės sąmatoje, skirtos lėšos perkeliamos į priemonę „**Melioracijos statinių avarinių gedimų šalinimas**“.

26. Ūkininkų ar žemės ūkio paskirties žemės savininkų išlaidų, patirtų einamaisiais metais šalinant melioracijos gedimus (išskyrus griovių priežiūros darbus), pagal priemonę ,,**Drenažo remontas“ kompensavimo tvarka:**

26.1. dėl melioracijos įrenginių gedimų remonto ūkininkas kreipiasi į Žemės ūkio skyriaus melioracijos specialistą konsultacijos ir techninių dokumentų bei raštu pateikia prašymą dalyvauti priemonėje;

26.2. Pareiškėjas teikdamas paraišką įsipareigoja iki birželio 1 d. informuoti Žemės ūkio skyriaus melioracijos specialistą apie avarinių gedimų šalinimo darbų (toliau - darbų) eigą, numatomą darbų įvykdymo terminą arba pateikia atsisakymą dalyvauti priemonėje.

26.3. atlikus melioracijos gedimų tyrinėjimo darbus, taip pat prieš vykdant gedimų šalinimo darbus, asmuo telefonu informuoja Žemės ūkio skyriaus melioracijos specialistą;

26.4. atliktus gedimų šalinimo darbus ne vėliau kaip per vieną mėnesį priima ir darbų priėmimo-perdavimo aktą surašo komisija, susidedanti iš darbus atlikusio rangovo, ūkininko, Žemės ūkio skyriaus melioracijos specialisto;

26.5. asmuo KP komisijai ne vėliau negu lapkričio 1d. pateikia:

dokumentus (nuotraukas), pagrindžiančius melioracijos gedimo faktą ir remonto vykdymo darbus,

darbų perdavimo-priėmimo aktą,

išlaidas pagrindžiančius

ir išlaidas patvirtinančius dokumentus,

galiojančią žemės deklaraciją (pagrindiniai duomenys apie žemės plotą), ar žemės nuosavybės dokumentus,

prašymą kompensuoti patirtas išlaidas;

26.6. KP komisija ne vėliau kaip per vieną mėnesį išnagrinėja pateiktus dokumentus ir priima sprendimą;

26.7. ūkininkui grąžinama ne daugiau negu 500 eurų;

26.8. kai pareiškėjų dalyvauti priemonėje prašymuose prašoma suma pasiekia sąmatoje priemonei numatytą sumą, pareiškėjai apie tai informuojami ir jų prašymai registruojami į rezervinę eilę;

27.8. pagal atskirų KP priemonių lėšų panaudojimo galimybes sąmata per metus KP komisijos sprendimu gali būti tikslinama ir patenkinami/ iš dalies patenkinami rezervinėje eilėje esantys pareiškėjų prašymai;

27.9. sąmatoje nepakankant lėšų, kai pareiškėjų prašoma paramos suma viršija sąmatoje numatyta sumą ir nesant galimybės ją papildyti iš kitų priemonių:

27.9.1. prioritetas taikomas:

keliems ūkininkams remontuojant vieną melioracijos sistemą;

melioracijos statiniams, esantiems šalia gyvenvietės;

remontuojant ne mažesnį negu 10 ha melioracijos sistemos aptarnaujamą plotą;

jauniesiems (ne vyresniems negu 41 metų) ūkininkams;

pareiškėjams, kurių žemės ūkio valdos dydis neviršija 200 ha.

27.9.2. KP komisijos sprendimu gali būti nutarta ūkininkų (ne daugiau negu 4 pareiškėjų) išlaidas, patirtas šalinant melioracijos gedimus, kompensuoti iš ateinančių metų KP lėšų;

27.9.3. atsižvelgiant į lėšų likutį, kompensacija likusiems pareiškėjams gali būti proporcingai mažinama.

28. **Priemonės „Melioracijos statinių avarinių gedimų šalinimas“ vykdymas**

28.1.Informaciją apie melioracijos statinių avarinius gedimus Komisijai pateikia Žemės ūkio skyriaus melioracijos specialistas.

28.2. Negali būti remontuojami melioracijos statinių (pralaidų, drenažo, tiltų) avariniai gedimai, kurie yra finansuojami per kitas priemones.

28.3.Komisija, atsižvelgdama į turimas lėšas ir lėšų remontui poreikį, priima sprendimą.

28.4. Prioritetas taikomas: pralaidoms, tiems gedimams, kuriems prieš tai buvo atlikti tyrinėjimai, šalinti.

28.5. Melioracijos statinių avarinio remonto darbus organizuoja Žemės ūkio skyrius;

28.6. Priemonė finansuojama vadovaujantis Žemės ūkio skyriaus pateiktais viešųjų pirkimų dokumentais, finansavimo sutartimis, pagal darbų atlikimo aktus ir sąskaitas faktūras.

29. Ūkininkų ir žemės ūkio įmonių žvyro (0/32 frakcijos), panaudoto vietinių kelių remontui, pirkimo išlaidų pagal priemonę „**Kelių gerinimas“** kompensavimas:

29.1. patvirtinus sąmatą, kiekvienai seniūnijai priskiriama 1/9 priemonės lėšų kvota;

29.2. informacija apie prašymų dalyvauti priemonėje priėmimą paviešinama spaudoje;

29.3. pareiškėjai, pageidaujantys einamaisiais metais dalyvauti priemonėje ,,Kelių gerinimas“, iki einamųjų metų birželio 1 d. raštu pateikia prašymus arba praneša el. paštu Žemės ūkio skyriui;

29.4. Gyventojų prašymai registruojami pagal prašymo padavimo datą. Prašymams pasiekus seniūnijai priskirtą lėšų kvotą, vėliau gautieji prašymai registruojami į rezervinį sąrašą. Rezerviniame sąraše esančių pareiškėjų prašymai gali būti tenkinami po birželio 1 d., kurioje nors seniūnijoje neišnaudojus lėšų kvotos.

29.5. ūkininkas ar žemės ūkio įmonė kreipiasi į vietos seniūną ir susiderina dėl galimybių, laiko bei sąlygų žvyro paskleidimui ant vietinės reikšmės kelio;

29.6. prieš vykdydami darbus (ne vėliau kaip prieš 1 dieną), ūkininkas / žemės ūkio įmonė informuoja seniūną ar seniūno įgaliotą asmenį;

29.7. žvyrą paskleidus ant kelio, tarp ūkininko / žemės ūkio įmonės ir seniūnijos pasirašomas darbų perdavimo-priėmimo aktas, kuriame nurodoma: data, kelio inv. Nr., išpilto žvyro kiekis kub. m, žvyro frakcija;

29.8. aukščiau išvardintus darbus atlikus, KP komisijai ne vėliau kaip iki einamųjų metų lapkričio 1 d. pateikiama: darbus atlikusio ūkininko / žemės ūkio įmonės prašymas kompensuoti žvyro pirkimo išlaidas, darbų perdavimo-priėmimo aktas, žvyro pirkimo ir apmokėjimo už jį dokumentai, dokumentas, patvirtinantis išpilto žvyro frakciją;

29.9. vienam pareiškėjui kompensuojama ne daugiau 500 eurų:

kai pirkto žvyro kaina yra iki 8 Eur/kub. m,  atsižvelgiama į faktines išlaidas,

 pareiškėjui pirkus žvyrą brangiau – kompensuojama pagal pirkto žvyro kiekį, taikant  1 kub. m  žvyro kompensuotiną  8 Eur/kub. m įkainį.

29.10. nuo birželio 3 d. laisvas nuo prašymų lėšų likutis arba lėšos, pareiškėjams atsisakius dalyvauti priemonėje, gali būti naudojamos priemonėms melioracijai gerinti.

30. Sertifikavimo išlaidų kompensavimas, dalyvaujant priemonėje **Parama ekologiniams ūkiams.** Pareiškėjas paraišką dalyvauti priemonėje pateikia padeklaravęs pasėlius, ne vėliau kaip iki einamųjų metų rugsėjo 1 d. Pareiškėjų dalyvauti priemonėje paraiškose prašomai sumai pasiekus sąmatoje priemonei numatytą sumą, pareiškėjai apie tai informuojami ir jų paraiškos registruojamos į rezervinę eilę. Išlaidas pagrindžiančius ir išlaidas patvirtinančius dokumentus pareiškėjas pristato nuo jų gavimo per galimai trumpiausią laiko terminą, bet ne vėliau kaip lapkričio 30 d.

31. Pagal atskirų KP priemonių lėšų panaudojimo galimybes sąmata per metus KP komisijos sprendimu gali būti tikslinama ir patenkinami ar iš dalies patenkinami rezervinėje eilėje esančių pareiškėjų prašymai.

**V SKYRIUS**

**KAIMO PROGRAMOS LĖŠŲ PANAUDOJIMO KONTROLĖ**

32. Lėšų, skirtų programai vykdyti, asignavimų valdytojas – Žemės ūkio skyrius.

33. KP buhalterinę apskaitą veda Rokiškio rajono savivaldybės administracijos Centralizuotos buhalterinės apskaitos skyriaus buhalteris, sudarydamas apyskaitą.

34. KP lėšų panaudojimą turi teisę kontroliuoti savivaldybės Kontrolės ir audito tarnyba.

**VI SKYRIUS**

**BAIGIAMOSIOS NUOSTATOS**

35. KP komisijos protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.